**Smjernice za sigurnija noćna okruženja i glazbene festivale**

Impressum:

Voditeljica projekta: Lidija Vugrinec

Autor: Služba za suzbijanje zlouporabe droga, Hrvatski zavod za javno zdravstvo

Stručna radna skupina za izradu Smjernica za sigurnija noćna okruženja i glazbene festivale i pilot projekta za njihovu provedbu:

* Andreić, Josipa – Lovorka, Hrvatski zavod za javno zdravstvo
* Bastiančić, Varja, Udruga Institut Pula
* mr.sc. Car, Milena, dr.med.spec., Hrvatski zavod za hitnu medicinu
* Favro Šaban, Ana, Ministarstvo prostornog uređenja, graditeljstva i državne imovine
* izv. prof. dr. sc. Glavak Tkalić, Renata, Institut društvenih znanosti Ivo Pilar
* doc.dr.sc. Jerković, Dijana, Sveučilište u Zagrebu, Edukacijsko - rehabilitacijski fakultet
* Ježić, Lara, Hrvatski zavod za javno zdravstvo
* Jurčević, Jadranko, Ministarstvo unutarnjih poslova Republike Hrvatske
* Kabić Peters, Siniša, Udruga apstinenata za pomoć pri resocijalizaciji PORAT
* Karna, Zdravko, Nacionalna udruga ugostitelja
* Kovačević, Mirela, Hrvatski zavod za javno zdravstvo
* Mardešić, Nevenka, Udruga Help
* doc.dr.sc. Pavić Šimetin, Ivana, prim.dr.med., Hrvatski zavod za javno zdravstvo
* Petković, Željko, Hrvatski zavod za javno zdravstvo
* Pilj, Jurica, Ministarstvo financija
* Puljiz, Anđa, Državni inspektorat Republike Hrvatske
* Renić, Željko, Grad Zagreb
* izv.prof.dr.sc. Rojnić Kuzman, Martina, dr.med., spec.psihijatrije, Grad Zagreb
* Rupnik, Andrej, Udruga Terra
* Soldo, Vedran, Ministarstvo zdravstva
* dr.sc. Šentija Knežević, Mirela, Grad Zagreb
* Vugrinec, Lidija, Hrvatski zavod za javno zdravstvo
* Zelić, Ivana, Ministarstvo unutarnjih poslova Republike Hrvatske

Nakladnik: Hrvatski zavod za javno zdravstvo

Mjesto i godina izdavanja: Zagreb, 2024.

Sadržaj

[**1.** **Uvod** 1](#_Toc167276865)

[***1.1. Što su Smjernice za sigurnija noćna okruženja i glazbene festivale?*** 1](#_Toc167276866)

[***1.2. Cilj Smjernica*** 1](#_Toc167276867)

[***1.3. Prednosti implementacije Smjernica*** 1](#_Toc167276868)

[***1.4. Rizična ponašanja u noćnim klubovima i na festivalima*** 2](#_Toc167276869)

[**2. Preporuke** 6](#_Toc167276870)

[***2.1. Procjena stajaćih i/ili sjedećih mjesta i predviđanje potencijalnih rizika*** 6](#_Toc167276871)

[***2.2. Sustavi nadzora, sigurnosno osoblje i osoblje na ulazu*** 7](#_Toc167276872)

[***2.3. Suočavanje s vrućinom, osiguravanje primjerene temperature i zaštite od sunca*** 8](#_Toc167276873)

[***2.4. Zone za odmor*** 8](#_Toc167276874)

[***2.5. Dostupnost pitke vode*** 9](#_Toc167276875)

[***2.6. Prilagodba toaleta*** 9](#_Toc167276876)

[***2.7. Odgovorna prodaja alkohola*** 10](#_Toc167276877)

[***2.8. Identifikacija i suočavanje s intoksiciranim posjetiteljima*** 10](#_Toc167276878)

[***2.9. Anonimno i besplatno testiranje psihoaktivnih tvari*** 11](#_Toc167276879)

[***2.10. Prva pomoć i hitna medicinska pomoć*** 11](#_Toc167276880)

[***2.11. Podržavanje sigurnog spolnog ponašanja*** 12](#_Toc167276881)

[***2.12. Angažiranje vršnjačkih pomagača*** 13](#_Toc167276882)

[***2.13. Poruke smanjenja šteta*** 13](#_Toc167276883)

[***2.14. Savjetovanje sa zajednicom*** 14](#_Toc167276884)

[**3. Oznake i potvrde kvalitete** 14](#_Toc167276885)

[***3.1. Važnost razvijanja oznake ili potvrde*** 14](#_Toc167276886)

[***3.2. Uloge dionika*** 15](#_Toc167276887)

[***3.3. Uloga medija u oznakama za sigurnija noćna okruženja*** 16](#_Toc167276888)

[***3.4. Kako se pripremiti za oznaku*** 16](#_Toc167276889)

[**4. Literatura** 17](#_Toc167276890)

[**5. Prilozi** 19](#_Toc167276891)

[*Prilog 1. Popis relevantnih zakona i podzakonskih akata* 19](#_Toc167276892)

[*Prilog 2. Tablica 1. Komponente programa smanjenja šteta* 20](#_Toc167276893)

[*Prilog 3. Obrazac za kreiranje sigurnog noćnog okruženja u zatvorenom prostoru i/ili vanjskom okruženju* 21](#_Toc167276894)

## **Uvod**

### ***1.1. Što su Smjernice za sigurnija noćna okruženja i glazbene festivale?***

Smjernice za sigurnija noćna okruženja i glazbene festivale (*dalje: Smjernice*) pružaju sveobuhvatan pristup osiguranju sigurnosti, dobrobiti i zadovoljstva sudionika, obuhvaćajući različite vrste noćnih okruženja i događanja, u kojima ljudi provode slobodno vrijeme u noćnim izlascima (prostori za zabavu). Smjernice uzimaju u obzir sve vrste noćnih klubova, barova, disko klubova, restorana i slične ugostiteljske objekte koji, kao središnje točke noćnog života i okupljanja većeg broja posjetitelja, pružaju prostor za zabavu, ples i glazbu. Smjernice se također odnose i na druge vrste prostora i događanja koja se odvijaju noću, uključujući kulturne manifestacije, umjetničke performanse te druge aktivnosti koje pridonose dinamici noćnog života. Osim toga, uključuju i organizirane glazbene festivale, koji se uglavnom održavaju tijekom ljetnih mjeseci te raznovrsne glazbene priredbe na otvorenom ili u zatvorenom prostoru, bez obzira na veličinu ili žanr glazbe. Navedena mjesta omogućavaju upuštanje u visokorizična ponašanja poput prekomjerne konzumacije alkohola, uporabe psihoaktivnih tvari, vožnje u pijanom stanju i nasilja. Razine konzumacije psihoaktivnih tvari obično su znatno veće među mladima koji redovito posjećuju mjesta za noćnu zabavu, u usporedbi s općom populacijom[[1]](#footnote-1).

### ***1.2. Cilj Smjernica***

Sveobuhvatan pristup ovih Smjernica ima za cilj stvaranje standardiziranog, ali fleksibilnog okvira koji se može prilagoditi specifičnostima svakog događanja. Smjernice su usmjerene na osiguravanje sigurnosti prostora, prevenciju rizika povezanih s konzumacijom psihoaktivnih tvari, promicanje odgovornog ponašanja sudionika te stvaranje okoline koja potiče pozitivno iskustvo posjetitelja.

### ***1.3. Prednosti implementacije Smjernica***

Implementacija Smjernica može nuditi brojne prednosti. Prvo, smanjenje rizika povezanih s aktivnostima noćnog života i primjena sigurnosnih mjera može znatno smanjiti incidenciju kriminalnih aktivnosti te poboljšati javnu sigurnost, što utječe na pad stope kriminaliteta unutar okruženja noćnog života. Nadalje, neke sigurnosne mjere poput kampanja za vozače, programa podizanja svijesti o konzumaciji alkohola i psihoaktivnih tvari te politika odgovornog posluživanja pića pomažu u prevenciji nesreća uzrokovanih vožnjom u alkoholiziranom stanju i intoksikacija, čime se smanjuje rizik od ozljeda, smrtnih slučajeva i pravnih posljedica. Zatim, usredotočenost na stvaranje sigurnijeg noćnog okruženja može odvratiti od rizičnih ponašanja, čime se mogu smanjiti zdravstveni rizici i potaknuti pojedince na donošenje informiranih odluka o svojoj dobrobiti. Također, Smjernice potiču inkluziju, što pozitivno utječe na atmosferu dobrodošlice i osigurava da svatko može uživati u aktivnostima noćnog života bez straha od diskriminacije ili bilo koje vrste ugroze.

Zaključno, implementacija Smjernica može pomoći u izgradnji pozitivne reputacije za pojedini grad ili četvrt, što dovodi do povećanih turističkih aktivnosti, gospodarskog rasta i uspješne industrije zabave. Osiguravanje sigurnijeg ozračja pruža potporu lokalnim ugostiteljima zbog privlačenja većeg broja posjetitelja te okruženja koja daju prioritet sigurnosnim mjerama mogu steći konkurentsku prednost u odnosu na one koje zanemaruju takve mjere opreza. Općenito, implementacija Smjernica ključna je za stvaranje uspješne i održive industrije zabave koja donosi korist svim uključenim dionicima. Uključivanje udruga koje se bave programima smanjenja štete, kao i naglašavanje važnosti sigurnije konzumacije alkohola i psihoaktivnih tvari te njihovih posljedica, doprinosi smanjenju stigme i drugih negativnih posljedica.

### ***1.4. Rizična ponašanja u noćnim klubovima i na festivalima***

Mjesta noćnog okruženja predstavljaju priliku za druženje i zabavu, ali i rizik za pojedina rizična ponašanja po zdravlje pojedinaca. Rizična ponašanja obuhvaćena u Smjernicama uključuju *konzumaciju psihoaktivnih tvari*, *rizično seksualno ponašanje*, *nasilje (fizičko nasilje ili agresivno ponašanje, seksualno nasilje)* i *vožnju pod utjecajem psihoaktivnih tvari*.

#### **1.4.1. Konzumacija psihoaktivnih tvari u noćnim klubovima i na festivalima**

Uporaba psihoaktivnih tvari povezana je s brojnim rizičnim ponašanjima i akutnim zdravstvenim posljedicama, poput ozljeda, infarkta, razvoja psihoze te upuštanja u rizična seksualna i nasilna ponašanja. Uzimajući u obzir te štetne učinke, napori da se spriječi uporaba droga u određenim okruženjima, poput različitih okruženja noćnog života, mogli bi ublažiti te rizike[[2]](#footnote-2).

Rezultati istraživanja *Noćni život grada: obrasci ponašanja posjetitelja noćnih klubova[[3]](#footnote-3)* upućuju na relativno učestalu uporabu legalnih, ilegalnih i novih droga među posjetiteljima noćnih klubova na području Grada Zagreba (N=372). Gotovo polovica ispitanika (45,2 %) izlazi nekoliko puta mjesečno, a većina se vraća kući taksijem (61 %). Trećina sudionika izjavila je da se opijaju barem jednom tjedno ili mjesečno. Barem jednom u životu kanabis je konzumiralo blizu 60 % sudionika, dok su ostale ilegalne droge rjeđe konzumirali. Važno je napomenuti kako je u promatranom uzorku vidljiv porast konzumacije novih droga među ženama u usporedbi s muškarcima. Poliuporaba alkohola i droga zabilježena je kod 14,5 % sudionika, a sudionici su najčešće navodili da su uz alkoholna pića konzumirali i kanabis. Najčešće navedena kombinacija droga obuhvaćala je konzumaciju kanabisa i amfetamina. Dodatno, 6,2 % anketiranih izjavilo je da nisu sigurni ili nemaju informaciju o tome jesu li konzumirali neku novu drogu barem jednom u životu. Velika većina sudionika konzumirala je i planirala konzumirati alkohol tijekom večeri u kojoj je provedeno istraživanje. Gotovo 15 % sudionika konzumiralo je neku ilegalnu drogu, a oko 10 % ih je dodatno planiralo konzumirati tijekom večeri u kojoj je provedeno istraživanje.

Istraživanje provedeno u sklopu projekta *Mladi za Mlade da zajedno rade[[4]](#footnote-4)* pruža važan uvid u obrasce ponašanja u noćnom okruženju u Srbiji, Hrvatskoj i Sjevernoj Makedoniji. Na temelju prikupljenih podataka na hrvatskom uzorku od 219 popunjenih upitnika, identificirana su značajna rizična ponašanja posjetitelja noćnih okruženja. Rezultati su pokazali najveći postotak konzumacije psihoaktivnih tvari u noćnim izlascima kod ispitanika iz Hrvatske (72,6 %). Većina njih koristila je psihoaktivne tvari u posljednjih mjesec dana (71,4 %), pri čemu su najčešće korišteni alkohol (85,7 %), kanabis (76 %), amfetamin (45,5 %), MDMA/*ecstasy* (29,8 %) i kokain (27,3 %). Navedeni podaci upućuju na prisustvo stimulansa u okruženjima noćnog života, što predstavlja mogućnost specifičnih zdravstvenih rizika.

Zabrinjavajuće je i dijeljenje pribora za konzumaciju psihoaktivnih tvari među ispitanicima (64,3 %), što predstavlja povećani rizik za prijenos zaraznih bolesti. Nadalje, većina hrvatskog uzorka navela je da miješa psihoaktivne tvari tijekom izlaska (78,6 %), čime se povećavaju rizici povezani s neželjenim zdravstvenim posljedicama. Najčešći oblici istovremenog konzumiranja psihoaktivnih tvari u noćnim izlascima miješanje su alkohola i stimulansa (amfetamin, kokain i *ecstasy*). Alkohol je depresor središnjeg živčanog sustava te djeluje na način da usporava rad srca, disanje i proširuje krvne žile dok stimulansi ubrzavaju rad srca, disanje i sužavaju krvne žile. Kombinacijom kokaina i alkohola nastaje nova psihoaktivna tvar – kokaetilen te alkohol produljuje i intenzivira trovanje kokainom. Budući da se navedena kombinacija često koristi u noćnom životu, važno je osvještavati povećanu štetnost uzajamnog utjecaja na kardiovaskularni sustav[[5]](#footnote-5).

Postoji povezanost između preferencije glazbenih žanrova i učestalosti uporabe psihoaktivnih tvari, pri čemu ljubitelji *dance* glazbe imaju veću sklonost takvoj konzumaciji. Iako su ljubitelji rock glazbe manje skloni uporabi ilegalnih tvari, kompleksnost noćnog života ne dopušta jednostavnu kategorizaciju, budući da ljubitelji plesne glazbe također uživaju u rock festivalima i *pubovima*, dok ljubitelji rock glazbe ponekad posjećuju *partyje* u klubovima. Stoga je ključno provoditi preventivne aktivnosti prilagođene različitim rekreacijskim mjestima noćnog života, s ciljem uzimanja u obzir specifičnih potreba okruženja i posjetitelja[[6]](#footnote-6).

Kada govorimo o festivalima, oni često privlače puno širu, opću publiku od *underground* *ravera*. Festivali se mogu smatrati visokorizičnim događajima s obzirom na to da uporaba droga poput *ecstasyja*/MDMA-a može biti visoko učestala te zbog pojave štetnih učinaka uslijed konzumacije psihoaktivnih tvari, koji su često zabilježeni u intervencijama hitne medicine. U australskoj studiji[[7]](#footnote-7), 73,4 % polaznika određenog velikog glazbenog festivala prijavilo je korištenje psihoaktivnih tvari unazad 12 mjeseci, pri čemu su najčešće korištene tvari bile kanabis (63,9 %) i *ecstasy* (59,8 %). Nadalje, mnoge osobe prvi put probaju neku od psihoaktivnih tvari upravo na glazbenim festivalima. Tako je 33,4 % posjetitelja elektronskih *dance* događaja izjavilo da je prvi put koristilo *ecstasy* na festivalu elektronske glazbe[[8]](#footnote-8). Kvalitativnim istraživanjem provedenim u Sjevernoj Americi utvrđena su četiri rizična čimbenika vezana uz konzumaciju psihoaktivnih tvari i povezanih ishoda na festivalima: neiskustvo polaznika, rizična praksa kupovine droga, rizična praksa konzumacije droga i festivalsko okruženje kao rizični čimbenik[[9]](#footnote-9). Festivali često privlače pojedince koji nemaju iskustva u zabavama elektronske glazbe ili povezanoj konzumaciji droga, što povećava rizik od kupnje psihoaktivnih tvari od nepoznatih i nepouzdanih prodavača. Čimbenici specifični za festivalsko okruženje poput vidljive prisutnosti osiguranja mogu otežati primjenu praksi smanjenja šteta vezanih uz rizičnu konzumaciju droga. Naime, kada je sigurnosno osoblje vrlo vidljivo, posjetitelji koji žele konzumirati psihoaktivne tvari postaju tjeskobniji i skloni su brže konzumirati te tvari, kako prije ulaska, tako i unutar događaja, kako ih osoblje ne bi zamijetilo. Time se smanjuje sposobnost kontroliranog doziranja, što stvara rizik od predoziranja. Osim toga, vrlo vidljivo osoblje može povećati vjerojatnost rizične kupnje jer sudionici festivala kupuju drogu od prvog dostupnog stranca kako bi brzo obavili kupnju. Bez opreznog odabira prodavača, raste opasnost od kupnje nesigurnih proizvoda. Nadalje, posjetitelji su često izloženi vrućini i gužvi te iscrpljenosti i dehidraciji što predstavlja rizik za razvoj hitnih medicinskih stanja kao što je toplinski udar, osobito kad je u pitanju konzumacija psihoaktivnih tvari poput *ecstasyja*.

Ljetni festivali u Hrvatskoj, kojih je svake godine sve više, donose specifične rizike kada je u pitanju konzumacija psihoaktivnih tvari. Kod osoba koje nisu upoznate s konzumacijom psihoaktivnih tvari lako može doći do pogrešnog doziranja koje osobu dovodi u visokorizične situacije (npr. osjećaj disocijacije kod pogrešnog doziranja ketamina, tzv. *k-hole*, i nesvjestica kod pogrešnog doziranja GHB-a, koji je poznat kao droga za silovanje).

#### **1.4.2. Rizično seksualno ponašanje u noćnim izlascima i na festivalima**

Rizično seksualno ponašanje odnosi se na seksualne aktivnosti koje povećavaju rizik od spolno prenosivih bolesti i neželjene trudnoće, odnosno na upuštanje u seksualni odnos bez zaštite. Uporaba alkohola i droga povezana je s rizičnim seksualnim ponašanjem, odnosno postoji negativan utjecaj korištenja droga na korištenje kondoma. Također, iako žene konzumiraju manje količine alkohola i psihoaktivnih tvari, zbog njihova se utjecaja jednako često upuštaju u rizična ponašanja kao i muškarci[[10]](#footnote-10).

Rezultati istraživanja *Mladi za Mlade da zajedno rade[[11]](#footnote-11)* pokazuju da korištenje kondoma apsolutno nije standard u Hrvatskoj. Rezultati također pokazuju da prilikom vaginalnog seksa, mnogi nikada ne koriste kondom (23,1 %) ili ga koriste povremeno (43,9 %). Prilikom analnih seksualnih odnosa 34,4 % ispitanika redovito koristi kondome, dok ih 49,5 % nikada ne koristi. Prilikom oralnog seksa većina ispitanika nikada ne koristi kondome (78,3 %). Zaključno, pad sposobnosti prosuđivanja uslijed konzumacije psihoaktivnih tvari, nedostupnost kondoma te manjak edukacije o spolno prenosivim bolestima utječu na rizično spolno ponašanje.

#### **1.4.3. Nasilje u noćnim izlascima i na festivalima**

Važno je napomenuti da ne postoji psihoaktivna tvar koja ima univerzalna kriminogena svojstva. Međutim, nasilje se najčešće povezuje s konzumacijom alkohola. Konzumacija kokaina i amfetamina također se povezuje s nasiljem, no ta je veza ipak slabije prirode[[12]](#footnote-12). Stimulativne droge (kokain, amfetamini) često mogu dovesti i do lakšeg upuštanja u sukobe ili do neinhibiranog ponašanja. Takva ponašanja rezultat su same potrošnje, odnosno učinka stimulansa. Apstinencijska kriza može biti također generator nasilja (obračuni unutar same ovisničke populacije, ali i prema osobama koje su iz svoje profesionalne pozicije suočene sa zlouporabom, poput policije, zdravstvenog, farmaceutskog i medicinskog osoblja te bliži obiteljski krug)[[13]](#footnote-13).

Glavne društvene i kulturološke značajke koje su povezane s nasiljem povezanim s uporabom alkohola su sljedeće:

1. Noćna okruženja u kojima se pije alkohol pogoduju nasilnom ponašanju zbog gužve i intenzivnih emocija potaknutih alkoholom;
2. Noćno okruženje usredotočeno je na zavođenje i pronalaženje partnera, što pridonosi dokazivanju maskuliniteta i moći;
3. Očekivanje da konzumacija alkohola omogućuje kaznene prijestupe i da su svađe i sukobi prirodni dio opijanja[[14]](#footnote-14).

Čest oblik nasilja u noćnom životu je seksualno nasilje. Prema rezultatima *Sexism free Night* istraživanja[[15]](#footnote-15) provedenog 2020. online na europskom uzorku, 46,5 % žena i 30,0 % transrodnih osoba izvijestilo je kako uvijek ili jako često doživljavaju neki oblik seksualnog nasilja u noćnim izlascima, dok je kod muškaraca ta brojka dosta niža (12,4 %). Najčešće prijavljivani oblici nasilja od strane žena bile su seksističke šale (78,2 %), seksualizirano/erotizirano i uporno neželjeno promatranje (80 %), neželjeni seksualni komentari (70,5 %), inzistiranje nakon odbijanja (59,1 %), ustrajna invazija osobnog prostora (61 %) i neželjeno dodirivanje (56,9 %). Muškarci prijavljuju počinjeno seksualno nasilje u vrlo niskim frekvencijama, što bi moglo upućivati na nepoznavanje određenih oblika seksualnog nasilja. U izlascima se seksističke šale smatraju normalnima, kao i ustrajna invazija osobnog prostora koja prisiljava žene da se obrate prijateljima za pomoć kako bi zaustavile takvo ponašanje.

#### **1.4.4. Vožnja pod utjecajem psihoaktivnih tvari**

Zaključno, važno je naglasiti problematiku vožnje pod utjecajem psihoaktivnih tvari koja se često javlja nakon noćnih izlazaka. Psihoaktivne tvari utječu na vrijeme reakcije i neurokognitivnu izvedbu, što povećava šansu za prometne nesreće i fatalne ishode po intoksiciranu osobu i ostale sudionike u prometu, a posebice kada se radi o poliuporabi psihoaktivnih tvari kod osoba koje su iscrpljene i neispavane. Od ukupnih 36 259 prekršaja zbog vožnje pod utjecajem alkohola ili droge, njih 21 775 odnosno 60 % otpada na vožnju pod utjecajem alkohola (0,5 do 1,5 g/kg alkohola u krvi) te 7 175 odnosno 20 % na vožnju pod utjecajem alkohola preko 1,5 g/kg alkohola u krvi odnosno droga ili lijekova. U ukupno 32 561 prometnoj nesreći sudjelovalo je ukupno 46 569 vozača motornih vozila od čega je njih 4 860 odnosno 10,4 % bilo pod utjecajem alkohola. Od navedenih 4 860, njih 4 580 odnosno 94 % prouzrokovalo je i skrivilo prometnu nesreću[[16]](#footnote-16).

## **2. Preporuke**

Nastavno na prethodno navedene rizike u noćnim okruženjima, važno je djelovati kako bi se rizici umanjili te stoga slijede preporuke s tim ciljem.

Komponente programa smanjenja šteta u noćnim okruženjima obuhvaćaju:

* [procjenu stajaćih i/ili sjedećih mjesta i upravljanje gužvom, uključujući omogućen pristup vozilima hitne medicine i saniteta](#_Procjena_stajaćih_i/ili);
* [sustave nadzora, sigurnosno osoblje i osoblje na ulazu](#_Sustavi_nadzora,_sigurnosno);
* [suočavanje s vrućinom, osiguravanje primjerene temperature i zaštite od sunca](#_Suočavanje_s_vrućinom,);
* [zone za odmor](#_Zone_za_odmor);
* [dostupnost pitke vode](#_Dostupnost_pitke_vode);
* [prilagodbu toaleta](#_Prilagodba_toaleta);
* [odgovornu prodaja alkohola](#_Odgovorna_prodaja_alkohola);
* [identifikaciju i suočavanje s intoksiciranim posjetiteljima](#_Identifikacija_i_suočavanje);

* [anonimno i besplatno testiranje psihoaktivnih tvari](#_Anonimno_i_besplatno);
* [prvu pomoć i hitnu medicinska pomoć](#_Prva_pomoć_i);
* [promociju sigurnog spolnog ponašanja](#_Podržavanje_sigurnog_spolnog);
* [angažiranje vršnjačkih pomagača](#_2.12._Angažiranje_vršnjačkih);
* [poruke smanjenja šteta](#_Poruke_smanjenja_šteta);
* [savjetovanje sa zajednicom](#_Savjetovanje_sa_zajednicom).

### ***2.1. Procjena stajaćih i/ili sjedećih mjesta i predviđanje potencijalnih rizika***

Procjena stajaćih i/ili sjedećih mjesta i upravljanje gužvom u okruženju noćnog života uključuje planiranje ulaska i izlaska posjetitelja, kao i njihovog kretanja za vrijeme događaja i disperzije osoba po njegovu završetku, te pristupa svim sadržajima i toaletima. Također je potrebno planirati javni prijevoz, kapacitet za parkiranje i objavu informacija za javnost. Što detaljnije organizatori izrade procjenu stajaćih i/ili sjedećih mjesta i potencijalnih rizičnih događaja/faktora, to će biti jednostavnije suočiti se s potencijalnim poteškoćama koje se mogu javiti u okruženjima noćnog života i samim time smanjiti potencijalne neželjene posljedice po zdravlje i sigurnost svih posjetitelja.

Nasilno ponašanje povezano je s prenapučenošću te se preporučuje korištenje pouzdanih metoda brojanja posjetitelja u objektu, koje uključuju sisteme elektronskih brojača i blagajni, kao i sofisticirane elektronske naprave[[17]](#footnote-17).

Izlazi trebaju biti jasno označeni, dobro osvijetljeni te pristupačni s obje strane bez prepreka koje bi ometale prolazak ili blokirale pristup. Ograničavanje pristupa opasnim mjestima poput balkona ili zvučnika te redoviti nadzor nad prostorom održavanja događaja ključni su za osiguravanje sigurnosti.

Preporučuje se konzultiranje s lokalnim vlastima o propisima vezanim uz buku s ciljem poštivanja odgovarajućih standarda. Također, uspostavljanje suradnje s vatrogasnom službom i pridržavanje savjeta o sigurnosti od požara neizostavni su koraci u organizaciji događaja.

Preporučuje se izbjegavanje staklenog posuđa za piće, redovito čišćenje prostora, uklanjanje razbijenog stakla i smeća te osiguravanje dovoljnog broja kanti za smeće kao ključni koraci u osiguravanju osnovne sigurnosti na događaju. Ove mjere ne samo da sprječavaju potencijalne ozljede i nezgode, već i stvaraju sigurno i ugodno okruženje za sve prisutne osobe. Nadalje, preporučuje se osiguravanje spremnika za odlaganje oštrih predmeta te kreiranje strategije postupanja u slučaju pronalaska igala i šprica te ostalog infektivnog otpada. Na *Portalu o ovisnostima* <https://ovisnosti.hzjz.hr/>, nalaze se kontakti udruga koje se mogu kontaktirati, ovisno o mjestu njihova djelovanja, za prijavu pronađenih šprica i igala, kao i za dobivanje dodatnih informacija.

***Vanjska okruženja:*** kada govorimo o festivalima, organizatorima se preporučuje izrada mape mjesta događaja s ciljem jednostavnijeg planiranja ulaska vozila hitne pomoći i pristupa osobama kojima je potrebna pomoć.

### ***2.2. Sustavi nadzora, sigurnosno osoblje i osoblje na ulazu***

Sustavi nadzora objekta povećavaju osjećaj sigurnosti i kontrole među posjetiteljima i ugostiteljima. Mogu biti učinkovit čimbenik u obeshrabrivanju od prakticiranja nezakonitih i neprimjerenih radnji. Posebno su korisni u pokrivanju ulaza i odvojenih područja objekta te mogu spriječiti prodaju ili korištenje droga, kao i agresivne incidente. Preporučuje se nadgledanje parkirališta i okolnih područja s ciljem odvraćanja od pokušaja korištenja/prodaje droga među potencijalnim posjetiteljima te procjene potencijala za incidente unutar okruženja noćnog života. Prilikom navedenog, poželjno je izraditi specifične procedure ili zajedničke protokole s policijom i/ili drugim relevantnim dionicima.

Sigurnosno osoblje ima ključnu ulogu u osiguravanju sigurnosti u okruženjima noćnog života te bi trebali biti licencirani, jasno prepoznatljivi i educirani o posebitostima problematike u okruženjima noćnog života. Važno je da su upoznati sa sigurnosnim postupcima, postupcima prve pomoći te postupcima evakuacije u hitnim slučajevima. Također, trebaju biti svjesni potrebe za nadzorom sanitarnih prostora i upoznati s pravilnim reakcijama u slučaju hitnih medicinskih stanja kao što su predoziranje, toplinski udari, kolaps i epileptični napadaji. Osoblje bi trebalo biti obučeno o postupanjima i pružanju podrške osobama koje su izložene uznemiravanju ili pojedinim oblicima nasilja.

### ***2.3. Suočavanje s vrućinom, osiguravanje primjerene temperature i zaštite od sunca***

Visoke temperature, vlažnost zraka i fizički napor mogu povećati rizik od neželjenih zdravstvenih posljedica (npr. *dehidracija, toplinska iscrpljenost i sl.*) i agresije, a posebice prilikom intoksikacije psihoaktivnim tvarima zbog čega su potrebne strategije usmjerene na nošenje s vrućinom.   
Preporučuje se ograničavanje upotrebe pirotehničkih efekata na mjestima gdje bi njihovi učinci mogli uzrokovati dodatnu toplinu. Važno je osigurati garderobni prostor koji posjetiteljima omogućuje da na siguran način pohrane dodatnu odjeću koju razodjenu tijekom događaja, što doprinosi njihovoj udobnosti.

***Unutarnja okruženja:*** s ciljem umanjivanja zdravstvenih rizika uzrokovanih vrućinom preporučuje se kontroliranje temperature u prostoriji i korištenje učinkovitog sustava ventilacije.

***Vanjska okruženja:*** osiguravanje odgovarajuće sjene i ostalih mjera za hlađenje posebno je važno tijekom ljetnih mjeseci i tijekom najtoplijeg dijela dana. Preporučuje se razmatranje strategija poput započinjanja događaja kasnije tijekom dana (npr. poslije 17.00 sati tijekom ljeta). Nadalje, preporučuje se korištenje strategija poput kreiranja umjetne sjene i stanica za zamagljivanje. Razmatranje postavljanja odgovarajućih pravila odijevanja omogućit će posjetiteljima da se prikladno odjenu za različite vremenske uvjete, čime se sprječavaju potencijalni zdravstveni problemi uzrokovani ekstremnim temperaturama. Preporučuje se poticanje korištenja zaštitnih sredstava od sunca putem obavijesti na ulazima ili putem informacijskih ploča te, na primjer, distribucijom besplatnih uzoraka krema za sunčanje na ulazima.

### ***2.4. Zone za odmor***

S ciljem preveniranja i suočavanja s ozbiljnim zdravstvenim posljedicama preporučuje se organiziranje zona za odmor (tzv. *Chill out zona*) gdje se posjetitelji mogu udaljiti od gužve i buke te udahnuti svježi zrak i odmoriti. U njima se preporučuje osiguravanje dovoljnog broja sjedećih mjesta, ugodne temperature i dobre ventilacije, dobrog osvjetljenja i prigušene buke, kako bi se stvorilo sigurno okruženje za oporavak posjetitelja. Navedene zone trebale bi se nalaziti na lako dostupnim mjestima za službe hitne medicine kako bi se olakšalo pružanje pomoći posjetiteljima u kriznom stanju.

U zonama za odmor, neophodno je osigurati besplatnu pitku vodu s ciljem hidracije posjetitelja, posebno u slučaju dugotrajnih ili intenzivnih događanja. Također se preporučuje postavljanje stanica za punjenje mobitela, što bi dodatno podržalo sigurnost i komunikaciju među posjetiteljima tijekom događaja.

***Vanjska okruženja:*** preporučuje se postavljanje zasjenjenih prostora za opuštanje s prijenosom nastupa uživo u slučaju da se ne nalaze u vidokrugu pozornica. Pružiti priliku posjetiteljima praćenje nastupa izvan glavnog podija potiče na odmor, hidraciju i hlađenje.

### ***2.5. Dostupnost pitke vode***

Unos osobnih boca i boca vode često je zabranjen u okruženjima noćnog života, a istovremeno su cijene vode i ostalih bezalkoholnih pića često znatno više u takvim prostorima, nego u trgovinama. Navedeno utječe na percepciju nedostupnosti bezalkoholnih pića, konzumaciju alkoholnih pića, što povećava rizik od negativnih zdravstvenih posljedica, a posebice uslijed konzumacije psihoaktivnih tvari. Kreiranje politike cijena koje propisuju više cijene alkoholnih pića od cijena bezalkoholnih pića dokazano reguliraju količine konzumiranih alkoholnih pića i posljedično reduciraju probleme povezane s konzumacijom alkohola. U slučaju zabrane donošenja vlastite hrane i pića posjetiteljima, preporučuje se dozvoljavanje unosa praznih boca kako bi ih mogli napuniti na dostupnim slavinama pitke vode unutar prostora noćnog života.

***Vanjska okruženja:*** neovisno o cijenama pića u ponudi festivalskih okruženja, preporučuje se osiguravanje barem jedne slavine (ili sličnog izlaza vode ispravne za piće) na svakih 500 sudionika. Odgovarajući broj slavina s pitkom vodom trebao bi biti zasebno smješten i odvojen od šankova/barova i ostalih mjesta za točenje alkoholnih pića, a posebice na festivalima koji privlače posjetitelje svih dobnih skupina. Preporučuje se označavanje lokacija besplatne vode na mapama koje su dostupne posjetiteljima te postavljanje jasnih znakova koji ih upućuju na odgovarajuća mjesta. Pitka voda treba biti odgovarajuće temperature kako bi bila privlačna posjetiteljima. Na mjestima gdje nije moguće hladiti pitku vodu, potrebno je pozicionirati slavine u hladovini. Također, jedna od preporučenih strategija za osiguravanje pitke vode može biti dijeljenje boca vode na ulazu i izlazu iz festivalskih okruženja. Organizatori festivala mogu uspostaviti suradnju s udrugama koje će preuzeti odgovornost za dijeljenje vode tijekom događaja. Popis udruga koje provode programe smanjenja šteta nalaze se na *Portalu o ovisnostima* <https://ovisnosti.hzjz.hr/>.

### ***2.6. Prilagodba toaleta***

Važno je osigurati dovoljno toaletnih prostora koji su čisti i opremljeni potrebnim potrošnim materijalom s ciljem zadovoljavanja osnovnih higijenskih potreba posjetitelja, sprječavanja zdravstvenih problema te osiguravanja udobnosti i sigurnosti na događaju.

Sve sanitarne prostorije, uključujući mobilne mobilne kabine, moraju biti:

• dobro osvijetljene, uključujući i okolno područje;

• opremljene spremnicima za iskorišteni papir i higijenske proizvode;

• opremljene sredstvom za dezinfekciju ruku ili sapunom i sredstvima za sušenje ruku;

• održavane u čistom i funkcionalnom stanju, s redovitim čišćenjem i obnavljanjem zaliha;

• smještene dalje od područja za pohranu hrane i područja za posluživanje hrane.

***Unutarnja okruženja:*** *Pravilnikom o razvrstavanju i minimalnim uvjetima ugostiteljskih objekata iz skupina »restorani«, »barovi«, »catering objekti« i »objekti jednostavnih usluga«* detaljno je propisan broj potrebnih zahodskih kabina, pisoara i umivaonika.

***Vanjska okruženja:*** potrebno je uzeti u obzir očekivani broj posjetitelja, vrstu publike i aktivnosti, konzumaciju hrane i pića, lokaciju događaja te vrstu i trajanje samog događaja kako bi se odredio adekvatan broj sanitarnih čvorova. Također, preporučuje se planiranje rasporeda sanitarnih čvorova u odnosu na glavne aktivnosti događaja kako bi se osigurala praktičnost i pristupačnost posjetiteljima. Preporučuje se dostupnost štandova s higijenskim potrepštinama ako mobilne zahodske kabine nije moguće opremiti tim potrepštinama. Treba imati na umu i mogućnost rezervnih planova u slučaju neočekivanih situacija poput povećanog broja posjetitelja ili problema s infrastrukturom. Suradnja s lokalnim vlastima osigurat će usklađenost s propisima i preporukama.

### ***2.7. Odgovorna prodaja alkohola***

Važno je provoditi odgovornu prodaju alkohola, bez posluživanja već intoksiciranih osoba, čime se minimizira mogućnost incidenata ili ozljeda. Također, važno je strogo poštovati zakonsku zabranu prodaje, usluživanja i dopuštanja konzumiranja alkohola maloljetnicima radi zaštite mladih od štetnih posljedica konzumacije. Preporučuje se da narukvice-ulaznice budu u različitim bojama ovisno o tome je li posjetitelj maloljetan ili punoljetan. Na taj način, ugostiteljski djelatnici bi lako mogli prepoznati kome smiju prodati alkoholna pića, a kome ne.

***Vanjska okruženja:*** ključno je spriječiti unošenje alkohola u prostor festivala u svrhu sprječavanja mogućih problema i osiguravanja sigurnosti svih sudionika. Navedeno se postiže primjenom odgovarajućih sigurnosnih mjera poput nadzora nad unosom alkoholnih pića na ulazima na festivale od strane sigurnosnog osoblja.

### ***2.8. Identifikacija i suočavanje s intoksiciranim posjetiteljima***

Osobe pod utjecajem alkohola i/ili droga češće uzrokuju incidente u okruženjima noćnog života. Dobro osposobljen tim profesionalnog osoblja na ulazu može biti ekstremno učinkovit u uočavanju intoksiciranih posjetitelja i preveniranju prodaje droga te jasno pokazuje da okruženje neće dozvoliti nezakonito i neprimjereno ponašanje.

Ploče s navedenim kućnim redom pokazale su se lako primjenjivim, financijski nezahtjevnim i vrlo učinkovitim alatom s ciljem identifikacije i odabira ciljane populacije posjetitelja te uskraćivanja ulaza osobama koje ugrožavaju vlastitu i sigurnost ostalih posjetitelja[[18]](#footnote-18). Informacije o zabrani maloljetničkog pijenja, dobnoj granici za konzumaciju alkohola, pravilima o posluživanju intoksiciranih posjetitelja i slično mogu biti uključene kako bi se smanjio dio frustracija u slučaju zabrane ulaska posjetiteljima koji su čekali u redu za ulazak. Također, kućni red/pravilnik može se staviti i na web stranicu te društvene mreže događaja.

Uz navedene mjere, preporučuje se poduzimanje koraka s ciljem sprječavanja ubacivanja psihoaktivnih tvari u pića poput uklanjanja ostavljenih pića i točenja pića u čaše s poklopcima i slamkama, kao i upozoravanje posjetitelja da ne ostavljaju svoje čaše bez nadzora (npr. putem obavijesti na pločama/plakatima).

### ***2.9. Anonimno i besplatno testiranje psihoaktivnih tvari***

Anonimno i besplatno testiranje psihoaktivnih tvari usluga je usmjerena na promicanje javnog zdravlja i smanjenje šteta za opću populaciju omogućujući pojedinačnim korisnicima analizu tvari namijenjene za konzumaciju, dajući informacije o sastavu uzoraka kao i savjete za sigurniju konzumaciju, a u određenim slučajevima savjetovanje ili kratke intervencije.

Ciljevi usluge variraju, od prikupljanja informacija do smanjenja šteta informiranjem i upozoravanjem korisnika o drogama na tržištu. Korištene analitičke tehnike također variraju, od sofisticirane tehnologije koja može pružiti informacije o jačini i sastavu tvari do kompleta za samotestiranje koji jednostavno pokazuju prisutnost ili odsutnost određene droge. Mjesta na kojima se obavlja testiranje uključuju fiksne laboratorije u koje pojedinci i organizacije mogu dostaviti psihoaktivne tvari na testiranje (s rezultatima koji stižu danima kasnije), kao i mobilne laboratorije na festivalima ili u klubovima koji daju gotovo neposredne rezultate.

Navedena praksa se već nekoliko godina uspješno primjenjuje u brojnim europskim državama (npr. *Austrija - Checkit i Z6; Belgija - Modus Vivendi; Italija - Neutravel i SottoKassa; Luksemburg - PiPaPo Slovenija – DrogArt; Španjolska - Energy Control i Ai Laket; Ujedinjeno Kraljevstvo –Wedinos; i istraživački projekt u Finskoj - A-Clinic Foundation*). Za više informacija možete posjetiti <https://www.tedinetwork.org/drug-checking/>.

### ***2.10. Prva pomoć i hitna medicinska pomoć***

U politici orijentiranoj na smanjene šteta, prva pomoć i hitna medicinska pomoć su od vitalnog značenja. Pri tome je nužno jasno razlikovati prvu pomoć i hitnu medicinsku pomoć. Naime, prvu pomoć obično pružaju građani koji nisu profesionalno medicinski osposobljeni, dok hitnu medicinsku pomoć pružaju profesionalni medicinski djelatnici hitne medicinske službe. Zakon o zdravstvenoj zaštiti[[19]](#footnote-19) utvrđuje kako je svaka osoba u hitnim slučajevima obvezna pružiti prvu pomoć bolesnoj ili ozlijeđenoj osobi.

Prva pomoć jedna je od temeljnih djelatnosti Hrvatskog Crvenog križa (HCK) i predstavlja skup postupaka kojima građani pomažu ozlijeđenoj ili naglo oboljeloj osobi do dolaska stručne medicinske pomoći. Pružatelj prve pomoći, u većini slučajeva osoba koja nije profesionalni zdravstveni djelatnik, poduzima određene postupke kako bi pomogao ozlijeđenoj ili naglo oboljeloj osobi, s ciljem spašavanja života, sprječavanja nastanka komplikacija i invaliditeta te skraćivanja vremena liječenja i oporavka. HCK temeljem svojih javnih ovlasti, sukladno Zakonu o Hrvatskom crvenom križu[[20]](#footnote-20), provodi edukaciju građana i volontera HCK-a za pružanje prve pomoći. U obavljaju svojih javnih djelatnosti HCK i općinska, gradska i županijska društva Crvenog križa surađuju s jedinicama lokalne i područne (regionalne) samouprave te drugim pravnim i fizičkim osobama u skladu s lokalnim potrebama. Dobro opremljen i uravnotežen tim za prvu pomoć trebao bi biti prisutan na plesnim događajima i glazbenim festivalima ili drugim mjestima gdje se održavaju slična događanja[[21]](#footnote-21)[[22]](#footnote-22)[[23]](#footnote-23). Osim standarda prve pomoći, treba imati u vidu i druge aspekte: važno je da su građani koji pružaju prvu pomoć upoznati s učincima i štetama koje uzrokuju droge i alkohol te da imaju otvoreni stav prema posjetiteljima pod utjecajem istih.

Djelatnost hitne medicine organizirana je u Republici Hrvatskoj kao javna zdravstvena hitna medicinska služba (HMS), koja po stručno-medicinskoj doktrini i uz uporabu medicinske tehnologije zbrinjava osobe kojima je zbog bolesti, stradanja ili ozljede neposredno ugrožen život. Uvjeti, organizacija i način obavljanja djelatnosti hitne medicine u Republici Hrvatskoj uređena je Pravilnikom o uvjetima, organizaciji i načinu obavljanja hitne medicine[[24]](#footnote-24). Svaka županija ima ustrojenu zdravstvenu ustanovu (županijski zavod za hitnu medicinu - ŽZHM) koja na primarnoj razini provodi mjere hitne medicine. Timovi HMS ŽZHM hitnu medicinsku skrb na javnim priredbama i drugim oblicima okupljanja pružaju izvan redovitog opsega rada. Organizatori javnih priredbi i drugih oblika okupljanja obvezni su, obzirom na očekivani broj sudionika ili narav okupljanja, osigurati prisutnost jednog ili više timova HMS ŽZHM tijekom održavanja okupljanja. Detaljni opis organizacije hitne medicinske skrbi na javnim priredbama i drugim oblicima okupljanja te broj potrebnih timova prikazan je u Prilogu 10. u Pravilniku o uvjetima, organizaciji i načinu obavljanja hitne medicine23.

Jedinice područne (regionalne) samouprave moraju iskoristiti sve svoje mehanizme nadzora, kontrole provedbe i sankcija kako bi osigurali da se organizatori javih okupljanja pridržavaju svoje obveze da osiguraju prisutnost jednog ili više timova HMS ŽZHM tijekom održavanja okupljanja.

### ***2.11. Podržavanje sigurnog spolnog ponašanja***

S obzirom na nisku stopu korištenja kondoma, a posebice prilikom intoksikacije psihoaktivnim tvarima preporučuje se osiguravanje besplatnih kondoma za posjetitelje. Organizatori festivala mogu u suradnji s udrugama koje se bave problematikom smanjenja šteta razmotriti mogućnost osiguravanja besplatnih kondoma putem projekata/donacija, a njihovi ih volonteri mogu dijeliti posjetiteljima. Popis udruga koje provode programe smanjenja šteta nalaze se na Portalu o ovisnostima <https://ovisnosti.hzjz.hr/>.

S ciljem preveniranja seksualnog nasilja preporučuje se osiguravanje dovoljnog osvjetljenja za omogućavanje vidljivosti, a posebice kod odvojenih područja objekta.

### ***2.12. Angažiranje vršnjačkih pomagača***

Sve se više ističu prednosti vršnjačkih pomagača, poznatih i kao *Tripsitters*, educiranih vršnjaka prisutnih na događajima kako bi pružili informacije o rizicima i načinima njihova smanjenja te pružili pomoć u vezi s prijevozom i slično. Vršnjački pomagači djeluju u okviru udruga koje provode programe smanjenja šteta uzrokovanih konzumacijom psihoaktivnih tvari. Prednost vršnjačkih pomagača njihov je pristupačan i pouzdan pristup posjetiteljima, koji se temelji na znanju i profesionalnom iskustvu. Posebno je važno istaknuti da su vršnjački pomagači mladi volonteri koji ne djeluju zastrašujuće kao pripadnici represivnog ili zdravstvenog sustava. Pristupaju posjetiteljima koji djeluju kao da im je potrebna pomoć te im osiguravaju potrebna sredstva poput vode, higijenskih proizvoda, edukativnih letaka i slično te pomažu pronaći izgubljene prijatelje ili izraditi plan za siguran povratak kući. Organizatori događaja potiču se na suradnju s udrugama koje provode navedene programe, a s kojima mogu dogovoriti djelovanje vršnjačkih pomagača na glazbenim događajima. Popis udruga koje provode programe smanjenja šteta nalaze se na Portalu o ovisnostima <https://ovisnosti.hzjz.hr/>.

### ***2.13. Poruke smanjenja šteta***

Sa svrhom promicanja odgovornog ponašanja posjetitelja preporučuje se slanje promotivnih poruka smanjenja šteta prije, za vrijeme i pri kraju/nakon događaja. Organizatori događaja mogu u suradnji s udrugama koje provode programe smanjenja šteta kreirati kratke, relevantne poruke za svoje posjetitelje s ciljem informiranja o dostupnim programima te poticanjem na sigurnije ponašanje, kao i promoviranja traženja pomoći u slučaju potrebe. Ključne poruke mogu uključivati mogućnost sigurnog traženja zdravstvene pomoći bez kontaktiranja policije, dostupnost zdravstvenih usluga, oglašavanje sigurnih zona gdje se mogu odmoriti ili tražiti pomoć, važnost hidracije i hlađenja tijela, važnost obraćanja pažnje na sebe i svoje prijatelje, važnost nerazdvajanja od društva, važnost prepoznavanja znakova predoziranja i traženja pomoći, informiranje što sve uključuje seksualno nasilje, kako reagirati u slučaju nasilja i kome se obratiti nakon doživljenog nasilja.

Prije događaja preporučuje se oglašavanje poruka smanjenja šteta na stranicama događaja, putem društvenih mreža i izvođača koji će nastupiti. Tijekom događaja preporučuje se oglašavanje na vidljivim mjestima. Sigurnosne poruke moraju biti kratke, jasne i ponovljene te moraju uključivati informacije o dostupnim uslugama (poput hitne medicinske pomoći, udruga koje pružaju programe smanjenja šteta, sigurnosne službe i sl.). Posjetitelji trebaju biti informirani o tome gdje mogu pronaći usluge i kako ih prepoznati.

Organizatori mogu dogovoriti s izvođačima da prilikom nastupa šalju poruke smanjenja šteta. Također, mogu tiskati poruke smanjenja šteta na narukvice i ostali promidžbeni materijal festivala te postavljati postere ili *bilboarde* blizu mjesta na kojima se očekuje stvaranje gužvi.

Pri završetku/nakon događaja, poruke bi trebale informirati posjetitelje o mjestima gdje mogu potražiti medicinsku pomoć ili vršnjačku podršku u slučaju simptoma ili znakova prekomjerne konzumacije psihoaktivnih tvari. Također, važno je naglasiti važnost sigurnog putovanja te apelirati na suzdržavanje od vožnje pod utjecajem alkohola ili droga.

### ***2.14. Savjetovanje sa zajednicom***

Preporučuje se informiranje zajednice o događaju kako bi se izbjegli potencijalni problemi. Preporučuje se osigurati informativne kanale putem kojih javnost može dobiti više informacija o događaju (npr. broj telefona, e-mail adresa, web stranicu). Preporučuje se razmotriti strategije dobivanja povratnih informacija *(evaluacija)* od zajednice i relevantnih dionika nakon događaja. Evaluacija može biti korisna za organiziranje budućih događaja. Sastanci prije i poslije događaja s organizacijskim timom i svim partnerima također će pomoći u uspješnoj provedbi periodičnih događaja.

## **3. Oznake i potvrde kvalitete**

Potvrda za sigurniji noćni život službeni je dokument koji potpisuju klubovi, organizatori zabava, gradske uprave i udruge koje prepoznaju zajedničke ciljeve i definiraju obveze usmjerene na poboljšanje zdravlja i sigurnosti u klubovima i na zabavama[[25]](#footnote-25). Potvrda upućuje na fleksibilan pristup koji više ističe opću orijentaciju nego postavljanje preciznih kriterija, što omogućuje prilagodljivost u primjeni i novim potrebama. Oznaka za sigurniji noćni život razvijena je s ciljem nagrađivanja klubova koji se pridržavaju službenih standarda kvalitete te ukazivanja potrošačima na kvalitetu pružene usluge. Formalna je obveza koja osigurava stalnu dostupnost usluga u prostorima, sukladno strogim kriterijima. Važno je napomenuti da se usluge obuhvaćene oznakom ili potvrdom mogu razlikovati zbog utjecaja vanjskih čimbenika na koje uključene strane ne mogu utjecati (npr. zakonske regulative).

### ***3.1. Važnost razvijanja oznake ili potvrde***

Sukladno primjeru dobre prakse *Party + mreže25*, dodjela potvrda ili oznaka kvalitete za klubove i događaje ima značajan doprinos u smanjenju zdravstvenih rizika. Ovaj pristup unaprjeđuje sigurnost noćnih okruženja i omogućuje učinkovitu implementaciju zdravstvenih usluga na održiv način. Sigurnosne oznake predstavljaju održive intervencije u noćnim okruženjima kao odgovor na probleme vezane uz zdravlje posjetitelja i profesionalnog osoblja. Oznake i potvrde za sigurniji noćni život temelje se na suradnji između donositelja politika i gradskih i/ili regionalnih uprava, vlasnika klubova i organizatora zabava, udruga koje se bave programima smanjenja šteta, posjetitelja, policije itd. U svakoj zajednici postoje specifičnosti u regulaciji noćnog života, lokacijama događaja te rizicima koje preuzimaju posjetitelji. Međutim, oznake i potvrde mogu umanjiti te rizike kroz primjenu standarda poput:

* *dostupnosti materijala i informacija za promicanje zdravlja*: letci, kondomi, čepići za uši itd.;
* *unaprjeđenje resursa usmjerenih na sprječavanje vožnje u alkoholiziranom stanju*: detaljne i ažurirane informacije o dostupnim javnim prijevoznim opcijama u blizini, uključujući posebne upute/mape za putovanje do određenog odredišta; subvencioniranje troškova javnog prijevoza ili osiguravanje vlastitog od strane organizatora;
* *mjera dostupnosti (idealno zdrave) hrane na pultu ili putem automata za prodaju i ne nuđenje slane hrane (npr. kikiriki)*;
* *prioritiziranjem ponude bezalkoholnih pića*: davanje prednosti bezalkoholnim pićima pri oglašavanju, navođenje bezalkoholnih pića iznad alkoholnih u meniju;
* *dostupnosti zona za odmor*: prozračeno, tiho područje predviđeno za opuštanje;
* *dostupnosti medicinske pomoći*: hitna medicinska pomoć dostupna u okruženju;
* *poboljšanja infrastrukture radi smanjenja rizika poput dehidracije*: pristup besplatnoj pitkoj vodi
* *osposobljavanja profesionalnog osoblja na događanjima*: pružanje prve pomoći, informacije o drogama ili zakonima, nenasilna komunikacija itd.

Budući da oznake i potvrde za sigurnija noćna okruženja uključuju različite dionike, postoje različiti interesi za sudjelovanje:

* za vlasnike klubova ili organizatore zabava, oznaka je priznanje za posvećenu pažnju dobrobiti i zdravlju svojih posjetitelja; pruža im pozitivan status u okruženju lokalne zajednice;
* za posjetitelje, oznaka je jamstvo kvalitetnog mjesta na kojem se mogu sigurno zabaviti;
* za upravu ili udruge koje se bave programima smanjenja šteta, oznake i potvrde predstavljaju održiv pristup za smanjenje rizika povezanih s noćnim životom.

### ***3.2. Uloge dionika***

U postizanju sigurnijeg noćnog života ključna je suradnja između različitih dionika, uključujući kreatore politika, lokalne i regionalne uprave, udruge i organizatore događaja koji zajedno djeluju na poboljšanju lokalnog noćnog života. U svakom području, angažman partnera trebao bi biti usklađen sa specifičnim potrebama lokalne zajednice i okolnostima. Važno je jasno razumjeti uloge i ciljeve različitih dionika u različitim okruženjima.

*Uloga vlasnika klubova i organizatora – primjenjuju oznake*

* Surađuju sa zdravstvenim službama te lokalnom i regionalnom upravom i samoupravom s ciljem unaprjeđivanja sigurnosti posjetitelja i poboljšanja poslovanja;
* Pomažu u promicanju učinkovitosti, vidljivosti i širenju zdravstvenih usluga;
* Educirano klupsko osoblje može značajno doprinijeti sigurnijem noćnom životu.

*Uloga udruga – sudjeluju u razvijanju oznaka*

* Prilagođavaju pristupe prema potrebama i okolnostima lokalne kulture;
* Osiguravaju konkretne materijale i potporu za primjenu oznake: kondome, edukaciju i edukativne materijale, te vršnjačke pomagače;
* Poštuju potrebe vlasnika klubova i organizatora te svojim radom podržavaju kvalitetu ponude i poboljšavaju njihov ugled.

*Uloga kreatora politika i lokalne te regionalne samouprave – održavaju oznaku*

* Stvaraju poveznicu između lokalnih provoditelja i kreatora politika s ciljem usklađivanja nacionalnih politika i zakonodavstva sa stvarnim potrebama zabavnog sektora;
* Osiguravaju transparentnu komunikaciju tijekom implementacije projekta, s ciljem osiguravanja prepoznatljivosti oznake gostima;
* Pružaju financijsku i logističku podršku projektima, osiguravajući potrebna sredstva, odobrenja i kontakte. Potiču sudjelovanje gostiju klubova, posjetitelja događanja i mladih.

### ***3.3. Uloga medija u oznakama za sigurnija noćna okruženja***

Uloga medija u kontekstu oznaka za sigurnija noćna okruženja postaje sve značajnija budući da ovi projekti zahtijevaju snažnu komunikaciju kako bi bili vidljivi, poznati i razumljivi široj javnosti. Mediji imaju ključnu ulogu u oblikovanju percepcije i informiranju javnosti o važnosti inicijativa usmjerenih prema sigurnijem noćnom životu. Njihov je zadatak razumjeti kompleksnost noćnog života i kontinuirano pridonositi promociji sigurnijih praksi i okruženja. Preporučuje se stavljanje naglaska na navedeno prilikom izvještavanja o noćnom životu nasuprot kreiranju senzacionalističkih naslova i tema, koje kombiniraju mlade ljude, alkohol, droge i noćne sukobe. Također se preporučuje suradnja udruga s medijima pri kreiranju informacija.

### ***3.4. Kako se pripremiti za oznaku***

Nakon potpisivanja i stupanja na snagu oznake ili potvrde, važno je osigurati praćenje i promociju. Partneri podržavaju svoje obveze primjenom usluga. Mjesta održavanja događaja imaju koristi od promocije takvih obveza putem komunikacijskih kanala. Partneri redovito procjenjuju primjenu usluga, njihov učinak i željene prilagodbe i poboljšanja te poštivanje obveza od strane svih dionika.

Preporučuje se razvijanje lokalnih projekata za stvaranje sigurnijih noćnih okruženja i unaprjeđenje glazbenih festivala, temeljenih na analizi potreba lokalne zajednice i raspoloživim financijskim sredstvima. U početnoj fazi, preporučuje se uvođenje osnovnih mjera za smanjenje šteta, koje će se vremenom prilagođavati prema identificiranim potrebama i povratnim informacijama dionika. Potiče se implementacija inovacija u ovom području. Kako bismo vam olakšali razvijanje lokalnih projekata za stvaranje sigurnijih noćnih okruženja pogledajte [*Prilog 3. Obrazac za kreiranje sigurnog noćnog okruženja u zatvorenom prostoru i/ili vanjskom okruženju*](#_Prilog_3._Obrazac)*.*

## **4. Literatura**

Arbon, P. (2005). Planning Medical Coverage for Mass Gatherings in Australia. What we currently know. *Journal Of Emergency Nursing, 31(4),* 346-350 DOI:10.1016/j. jen.2005.03.002

Calafat, A., Juan, M., Becoña, E., Mantecón, A. i Ramón, A. (2010) Risky Sexual Behaviour and Drug Use In the Recreational Nightlife Context. *Psychology in Spain, 14 ( 1),* 57-63.

Day, N., Criss, J., Griffiths, B., Gujral, S. K., John-Leader, F., Johnston, J., & Pit, S. (2018). Music festival attendees' illicit drug use, knowledge and practices regarding drug content and purity: a cross-sectional survey. *Harm Reduction Journal, 15* *(1),* 1. https://doi.org/10.1186/s12954-017-0205-7

Dekov, V., Rupnik, A. i Šašić, N. (2023). *By Youth For Youth: Manual For Participating In Public Policy For Organizations Working With Youth Who Participate In Nightlife And Marginalized Youth*. Belgrade, Serbia: NGO Re Generation.

Duch, M., Calafat, A. i Juan, M. (2011). *Set of standards to improve the health and safety of recreational nightlife venues.* IREFREA: Palma de Mallorca.

European Crime Prevention Network (EUCPN) (2021). *Klupske droge i kriminal: razumijevanje fenomena.* Dio EUCPN-ovog alata o kriminalu povezanim s drogama. Bruxelles: EUCPN.

European Monitoring Centre for Drugs and Drug Addiction (2015). *European Drug Report 2015: Trends and developments*. Luxembourg: Publication Office of the European Union.

Feltman, K., Elgán, T.H. Strandberg, A. K., Kvillemo, P., Jayaram-Lindström, N., Grabski, M., Waldron, J., Freeman, T., Curran,H.,V. i Gripenberg, J. (2021). Illicit Drug Use and Associated Problems in the Nightlife Scene: A Potential Setting for Prevention. *International Journal of Environmental Research and Public Health. 18(9)*: 4789. doi: 10.3390/ijerph18094789

Glavak Tkalić, R., Wertag, A., Sučić, I. (2018). *Noćni život grada: obrasci ponašanja posjetitelja noćnih klubova.* Zagreb: Institut društvenih znanosti Ivo Pilar.

Hutton, A., Savage, C., Ranse, J., Kub, J. (2015). The use of Haddon’s Matrix to plan for injury and illness prevention at outdoor music festivals. *Prehospital and Disaster Medicine, 30(2),* 175-83.DOI:10.1017/S1049023X15000187

Klarić Markus, M. (2019). Krimogeni čimbenik ovisnosti o drogama. *Zbornik radova Veleučilišta u Šibeniku, 13(3-4),* 89-106.

Krul, J., Sanou, B., Swarta, E., Girbes, A. (2012). Medical care at mass gatherings. Emergency medical services at large-scale rave events emergencies. Amsterdam: Vrije Universiteit PhD thesis. DOI: <http://dx.doi.org/10.1017/S1049023X12000271>

Leclercq, D., Noijen, J., Charlois, T., Allart, M., Akeret, R., Galan, V., Garcia, N., Franquero, O. P., Oscar i Pesesse, Y. (2013). *Safer nightlife labels and charters: good practice standards.* Brussels: Nightlife Empowerment & Well-Being Implementation Project.

Ministarstvo unutarnjih poslova (2023). *Statistički pregled temeljnih sigurnosnih pokazatelja i rezultata rada u 2022. godini*. Zagreb: Ministarstvo unutarnjih poslova.

Palamar J. J. (2020). Diffusion of Ecstasy in the Electronic Dance Music Scene. *Substance Use & Misuse. 55(13),* 2243–2250. https://doi.org/10.1080/10826084.2020.1799231

Palamar, J.J. & Sönmez, I. (2022). A qualitative investigation exploring why dance festivals are risky environments for drug use and potential adverse outcomes. *Harm Reduction Journal, 19(1):* 12. doi: 10.1186/s12954-022-00598-5

Pedersen, W., Copes, H. i Sandberg, S. (2016) Alcohol and violence in nightlife and party settings: A qualitative study. *Drug and Alcohol Review,. 35(5):*557-63. <https://doi.org/10.1111/dar.12395>

Pergolizzi, J., Breve, F., Magnusson, P., LeQuang , J.A.K. i Varrassi, G. (2022) Cocaethylene: When Cocaine and Alcohol Are Taken Together. Cureus. 14(2):e22498. doi: 10.7759/cureus.22498

Plaza, L., Ferrer, R. & Vale Pires, C. (2022). *Sexism Free Night – Research Report*. Sexism Free Night European Project. Dostupno na: [www.sexismfreenight.eu](http://www.sexismfreenight.eu)

Pravilnik o uvjetima, organizaciji i načinu obavljanja hitne medicine (NN 71/2016).

Van Havere, T., Vanderplasschen, W., Lammertyn, J., Broekaert, E. i Bellis, M. (2011). Drug use and nightlife: More than just dance music. *Substance Abuse Treatment, Prevention and Policy* , 6:18. <https://doi.org/10.1186/1747-597X-6-18>

Zakon o zdravstvenoj zaštiti (NN 100/2018, 125/2019, 147/2020, 119/2022, 156/2022, 33/2023).

Zakon o Hrvatskom Crvenom križu (NN 71/2010).

## **5. Prilozi**

### *Prilog 1. Popis relevantnih zakona i podzakonskih akata*

1. Kazneni zakon („Narodne novine”, broj 125/11., 144/12., 56/15., 61/15., 101/17., 118/18., 126/19., 84/21., 114/22 i 114/23.),
2. Obiteljski zakon („Narodne novine”, broj 103/15., 98/19., 47/20., 49/23 i 156/23.),
3. Opći porezni zakon („Narodne novine“, broj 115/16, 106/18, 121/19, 32/20, 42/20, 114/22),
4. Pravilnik o jednostavnim i drugim građevinama i radovima („Narodne novine“, broj 112/17, 34/18, 36/19, 98/19, 31/20, 74/22 155/23),
5. Pravilnik o najvišim dopuštenim razinama buke s obzirom na vrstu izvora buke, vrijeme i mjesto nastanka („Narodne novine“, broj 143/2021 (24.12.2021.),
6. Pravilnik o razvrstavanju i minimalnim uvjetima ugostiteljskih objekata iz skupina »restorani«, »barovi«, »catering objekti« i »objekti jednostavnih usluga« („Narodne novine“, broj 82/07., 82/09., 75/12., 69/13. i 150/14),
7. Pravilnik o uvjetima, organizaciji i načinu obavljanja hitne medicine („Narodne novine“, broj 71/2016.),
8. Prekršajni zakon („Narodne novine”, broj 107/07., 39/13., 157/13., 110/15., 70/17. i 118/18.),
9. Zakon o carinskoj službi („Narodne novine“, broj 68/13, 30/14, 115/16, 39/19, 98/19),
10. Zakon o fiskalizaciji u prometu gotovinom („Narodne novine“, broj 133/12, 115/16, 106/18, 121/19, 138/20, 114/23),
11. Zakon o gradnji („Narodne novine“, broj 153/13, 20/17, 39/19, 125/19),
12. Zakon o javnom okupljanju („Narodne novine“, broj 128/99., 90/05., 139/05., 150/05., 82/11., 78/12. i 114/22.),
13. Zakon o kaznenom postupku („Narodne novine”, broj 152/08., 76/09., 80/11., 121/11., 91/12., 143/12., 56/13., 145/13., 152/14., 70/17., 126/19., 130/20. i 80/22.),
14. Zakon o komunalnom gospodarstvu („Narodne novine“, broj 68/18, 110/18, 32/20),
15. Zakon o prekršajima protiv javnog reda i mira („Narodne novine“, broj 41/77., 52/87., 55/89., 5/90., 30/90., 47/90. i 29/94., 114/22. i 47/23.),
16. Zakon o sigurnosti prometa na cestama („Narodne novine“, broj 67/08, 48/10, 74/11, 80/13, 158/13, 92/14, 64/15, 108/17, 70/19, 42/20, 85/22, 114/22, 133/23),
17. Zakon o sudovima za mladež („Narodne novine”, broj 84/11., 143/12., 148/13., 56/15. i 126/19.),
18. Zakon o suzbijanju zlouporabe droga („Narodne novine“, broj 107/01, 87/02, 163/03, 141/04, 40/07, 149/09, 84/11, 80/13, 39/19),
19. Zakon o trgovini („Narodne novine“, broj 87/08., 116/08., 76/09., 114/11., 68/13., 30/14., 32/19., 98/19., 32/20. i 33/23.),
20. Zakon o trošarinama („Narodne novine“, broj 106/18, 121/19, 144/21),
21. Zakon o ugostiteljskoj djelatnosti („Narodne novine“, broj 85/15., 121/16., 99/18,. 25/19., 98/19., 32/30., 42/20. i 126/21.),
22. Zakon o zaštiti od buke („Narodne novine“, broj 30/09., 55/13., 153/13., 41/16., 114/18. i 14/21.),
23. Zakon o zdravstvenoj zaštiti („Narodne novine“, broj 100/18., 125/19., 147/20., 119/22., 156/22 i 33/23.).

### *Prilog 2. Tablica 1. Komponente programa smanjenja šteta*

|  |  |
| --- | --- |
| **Osiguravanje sigurnosti prostora** | * procjena stajaćih i/ili sjedećih mjesta i upravljanje gužvom, uključujući omogućen pristup vozilima hitne medicine i saniteta; * sustavi nadzora, sigurnosno osoblje i osoblje na ulazu; * prilagodba toaleta; |
| **Prevencija rizika povezanih s konzumacijom psihoaktivnih tvari** | * suočavanje s vrućinom, osiguravanje primjerene temperature i zaštite od sunca; * zone za odmor; * dostupnost pitke vode; * odgovorna prodaja alkohola; * identifikacija i suočavanje s intoksiciranim posjetiteljima; * anonimno i besplatno testiranje psihoaktivnih tvari; |
| **Promicanje odgovornog ponašanja sudionika** | * promocija sigurnog spolnog ponašanja; |
| **Stvaranje okoline koja potiče pozitivno iskustvo posjetitelja** | * pružanje prve pomoći i hitne medicinske pomoći; * poruke smanjenja šteta; * savjetovanje sa zajednicom. |

### *Prilog 3. Obrazac za kreiranje sigurnog noćnog okruženja u zatvorenom prostoru i/ili vanjskom okruženju*

Naziv događaja: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mjesto održavanja događaja: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Vrijeme održavanja događaja: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Organizator(i): \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dionici koji sudjeluju u planiranju, organizaciji i nadzoru događaja: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Promislite o lokalnoj zajednici i prostoru u kojem se događaj/i održavaju. Što lokalna zajednica podržava, a što ne vezano za vaš rad/organizaciju događaja? Koje specifičnosti možete istaknuti vezane uz lokalnu zajednicu? Je li potrebno prikupiti pojedine informacije od predstavnika lokalne zajednice? Na što morate obratiti pozornost prije/prilikom održavanja događaja?

Promislite o potencijalnim posjetiteljima samog događaja. Jesu li to mlađe osobe, osobe svih dobnih skupina i sl.? Koje su potrebe posjetitelja? Možete li predvidjeti potencijalne rizike/teškoće do kojih može doći tijekom/nakon događaja?

*Iz Smjernica: Rizična ponašanja u noćnim klubovima i na festivalima*

**PROCJENA ZAJEDNICE I POSJETITELJA**

Kako bi događaj koji organizirate bio siguran za posjetitelje, potrebno je u njegovu organizaciju i provedbu uključiti stručnjake koji posjeduju specifična znanja i vještine. Uspostavite suradnju s hitnom službom, vatrogascima i policijom. Uspostavite suradnju s lokalnom vlasti i zajedno kreirajte oznaku i/ili potvrdu kojom ćete predvidjeti uvjete za kreiranje sigurnog noćnog okruženja vašeg događaja. U navedenom će vam pomoći ovaj obrazac.

Istražite postoji li u lokalnoj zajednici udruga koja se bavi problematikom ovisnosti i koje aktivnosti provodi kako biste uspostaviti suradnju. Ostvarite suradnju s medijima (i zajedno s udrugom) pružite im relevantne informacije vezane uz vaš događaj i sigurno noćno okruženje.

Navedite institucije s kojima možete ostvariti suradnju i u kojim aktivnostima.

**SURADNJA S DRUGIM INSTITUCIJAMA**

**OSIGURAVANJE SIGURNOSTI PROSTORA**

**Procjena stajaćih i/ili sjedećih mjesta, upravljanje gužvom, pristup interventnih vozila**

|  |  |  |
| --- | --- | --- |
| **Mjera** | **Upišite broj, odgovorite potvrdno ili negativno i objasnite odgovor.** | **Ako nije osigurano, a procijenjeno je da isto može znatno ugroziti sigurnost posjetitelja, kako će se riješiti prepreka?** |
| Broj stajaćih i/ili sjedećih mjesta |  |  |
| Planirani broj prodanih ulaznica |  |  |
| Imaju li posjetitelji jednostavan pristup svim potrebnim sadržajima? |  |  |
| Na kojim mjestima predviđate moguću gužvu? |  |  |
| Postoji li mapa na kojoj su označena sva mjesta događaja? *(osim aktivnosti, označena su mjesta gdje se nalaze toaleti, pitka voda, hitna pomoć i sl.)* |  |  |
| Može li interventno vozilo pristupiti mjestu u kojem se događaj održava? Je li osiguran nesmetan prolaz interventnog vozila kroz događaj na otvorenom? |  |  |
| Jesu li izlazi jasno označeni, dobro osvijetljeni i pristupačni s obje strane? |  |  |
| Postoje li opasna mjesta (npr. balkon)? Kako su osigurana? |  |  |

**Sustavi nadzora događaja**

|  |  |  |
| --- | --- | --- |
| **Mjera** | **Upišite broj, odgovorite potvrdno ili negativno i objasnite odgovor** | **Ako nije osigurano, a procijenjeno je da isto može znatno ugroziti sigurnost posjetitelja, kako će se riješiti prepreka?** |
| Koliko je sigurnosnog osoblja prisutno na događaju? |  |  |
| Pruža li se posebna edukacija sigurnosnom osoblju? Ako da, koja? |  |  |
| Nadzire li sigurnosno osoblje cjelokupno događanje, sanitarne prostorije i parkiralište i dr. prostorije? |  |  |

**Prilagodba sanitarnih prostorija**

|  |  |  |
| --- | --- | --- |
| **Mjera** | **Upišite broj, odgovorite potvrdno ili negativno i objasnite odgovor** | **Ako nije osigurano, a procijenjeno je da isto može znatno ugroziti sigurnost posjetitelja, kako će se riješiti prepreka?** |
| Koliko je sanitarnih čvorova dostupno posjetiteljima? Je li isto u skladu sa zakonskom regulativom? |  |  |
| Je li predviđeno njihovo kontinuirano čišćenje i nadopunjavanje higijenskim proizvodima? |  |  |
| Jesu li sanitarni čvorovi i prostor oko njih dobro osvijetljeni? |  |  |

**PREVENCIJA RIZIKA POVEZANIH S KONZUMACIJOM PSIHOAKTIVNIH TVARI**

**Suočavanje s vrućinom, osiguravanje primjerene temperature i zaštite od sunca**

|  |  |  |
| --- | --- | --- |
| **Mjera** | **Upišite broj, odgovorite potvrdno ili negativno i objasnite odgovor** | **Ako nije osigurano, a procijenjeno je da isto može znatno ugroziti sigurnost posjetitelja, kako će se riješiti prepreka?** |
| Postoji li sustav kontrole temperature u prostoriji/na otvorenom prostoru? Postoji li sustav ventilacije? |  |  |
| Je li predviđeno postavljanje obavijesti na letke/informacijske ploče/web stranice s preporukama za odijevanje, korištenje zaštitnih sredstava i sl.? |  |  |
| Predviđa li se dijeljenje besplatnih ili prodaja stvari koje pomažu sprečavanju potencijalnih zdravstvenih problema (npr. krema za sunčanje, kapa/šešir i sl.). |  |  |

**Zone za odmor**

|  |  |  |
| --- | --- | --- |
| **Mjera** | **Upišite broj, odgovorite potvrdno ili negativno i objasnite odgovor** | **Ako nije osigurano, a procijenjeno je da isto može znatno ugroziti sigurnost posjetitelja, kako će se riješiti prepreka?** |
| Koliko zona na odmor ste predvidjeli i gdje se nalaze? (*Jesu li blizu mjesta dostupnog hitnoj medicinskoj službi?)* |  |  |
| Ima li zona za odmor sjedeća mjesta, dobru ventilaciju i osvjetljenje te prigušenu buku? Ako se nalazi na otvorenom prostoru, postoji li zaštita od sunca (*sjenica/ suncobran i sl.).?* |  |  |
| Je li dostupna besplatna pitka voda u zoni za odmor? |  |  |

**PROMICANJE ODGOVORNOG PONAŠANJA POSJETITELJA**

|  |  |  |
| --- | --- | --- |
| **Mjera** | **Upišite broj, odgovorite potvrdno ili negativno i objasnite odgovor** | **Ako nije osigurano, a procijenjeno je da isto može znatno ugroziti sigurnost posjetitelja, kako će se riješiti prepreka?** |
| Je li posjetiteljima dostupna besplatna pitka voda? |  |  |
| Mogu li posjetitelji donijeti vlastitu praznu bocu za točenje pitke vode tijekom događaja? |  |  |
| Predviđa li se edukacija uslužnog osoblja o odgovornoj prodaji alkohola? |  |  |
| Predviđa li se postavljanje informacija o zabrani prodaje alkohola maloljetnicima, o pravilima o posluživanju intoksiciranih pacijenata i sl. obavijesti na vidljiva mjesta? |  |  |
| Provodi li se sigurnosna mjera nadzora nad unosom alkoholnih pića u prostor događaja? |  |  |
| Predviđate li podjelu besplatnih kondoma posjetiteljima? |  |  |
| Predviđate li prisutnost vršnjačkih pomagača (tripsitters) na događaju? |  |  |

**OSTALO**

|  |  |  |
| --- | --- | --- |
| **Mjera** | **Upišite broj, odgovorite potvrdno ili negativno i objasnite odgovor** | **Ako nije osigurano, a procijenjeno je da isto može znatno ugroziti sigurnost posjetitelja, kako će se riješiti prepreka?** |
| Predviđate li slanje promotivnih poruka smanjenja šteta prije, za vrijeme i na kraju događaja (putem letaka, informacijskih ploča, web stranice, društvenih mreža, promotivnih materijala)? |  |  |
| Je li angažirano osoblje za čišćenje prostora događaja? Koliko često se prostor čisti tijekom događaja? |  |  |

**DODATNE MJERE *(sukladno procjeni potreba vezanih uz specifičan događaj i lokalnu zajednicu)***

|  |  |  |
| --- | --- | --- |
| **Mjera** | **Upišite broj, odgovorite potvrdno ili negativno i objasnite odgovor** | **Ako nije osigurano, a procijenjeno je da isto može znatno ugroziti sigurnost posjetitelja, kako će se riješiti prepreka?** |
|  |  |  |
|  |  |  |
|  |  |  |

1. European Monitoring Centre for Drugs and Drug Addiction (2015). European Drug Report 2015: Trends and developments. EMCDDA: Lisbon, Portugal. [↑](#footnote-ref-1)
2. Feltman, K., Elgán, T.H. Strandberg, A. K., Kvillemo, P., Jayaram-Lindström, N., Grabski, M., Waldron, J., Freeman, T., Curran,H.,V. i Gripenberg, J. (2021) Illicit Drug Use and Associated Problems in the Nightlife Scene: A Potential Setting for Prevention. Int J Environ Res Public Health. May; 18(9): 4789 [↑](#footnote-ref-2)
3. Glavak Tkalić, R., Wertag, A., Sučić, I. (2018). Noćni život grada: obrasci ponašanja posjetitelja noćnih klubova. Zagreb: Institut društvenih znanosti Ivo Pilar [↑](#footnote-ref-3)
4. Dekov, V., Rupnik, A. i Šašić, N. (2023) By Youth For Youth: Manual For Participating In Public Policy For Organizations Working With Youth Who Participate In Nightlife And Marginalized Youth, Belgrade, Serbia: Ngo Re Generation. [↑](#footnote-ref-4)
5. Pergolizzi, J., Breve, F., Magnusson, P., LeQuang , J.A.K. i Varrassi, G. (2022) Cocaethylene: When Cocaine and Alcohol Are Taken Together. Cureus. Feb 22;14(2):e22498. [↑](#footnote-ref-5)
6. Van Havere, T., Vanderplasschen, W., Lammertyn, J., Broekaert, E. i Bellis, M. (2011). Drug use and nightlife: More than just dance music. Dostupno na: https://www.academia.edu/96418880/Drug\_use\_and\_nightlife\_more\_than\_just\_dance\_music [↑](#footnote-ref-6)
7. Day, N., Criss, J., Griffiths, B., Gujral, S. K., John-Leader, F., Johnston, J., & Pit, S. (2018). Music festival attendees' illicit drug use, knowledge and practices regarding drug content and purity: a cross-sectional survey. Harm reduction journal, 15 (1), 1. https://doi.org/10.1186/s12954-017-0205-7 [↑](#footnote-ref-7)
8. Palamar J. J. (2020). Diffusion of Ecstasy in the Electronic Dance Music Scene. Substance use & misuse, 55(13), 2243–2250. https://doi.org/10.1080/10826084.2020.1799231 [↑](#footnote-ref-8)
9. Palamar, J.J. i Sönmez, I. (2022). A qualitative investigation exploring why dance festivals are risky environments for drug use and potential adverse outcomes. Dostupno na: https://pubmed.ncbi.nlm.nih.gov/35120530/ [↑](#footnote-ref-9)
10. Calafat, A., Juan, M., Becoña, E., Mantecón, A. i Irefrea, A.R. (2010) Risky Sexual Behaviour and Drug Use In the Recreational Nightlife Context. Psychology in Spain, Vol. 14. No 1, 57-63 [↑](#footnote-ref-10)
11. Dekov, V., Rupnik, A. i Šašić, N. (2023) By Youth For Youth: Manual For Participating In Public Policy For Organizations Working With Youth Who Participate In Nightlife And Marginalized Youth, Belgrade, Serbia: NGO Re Generation. [↑](#footnote-ref-11)
12. EUCPN (2021). Klupske droge i kriminal: razumijevanje fenomena. Dio EUCPN-ovog alata o kriminalu povezanim s drogama. Bruxelles: EUCPN [↑](#footnote-ref-12)
13. Klarić Markus, M. (2019). Krimogeni čimbenik ovisnosti o drogama [↑](#footnote-ref-13)
14. Pedersen, W., Copes, H. i Sandberg, S. (2016) Alcohol and violence in nightlife and party settings: A qualitative study. Drug Alcohol Rev. Sep;35(5):557-63. [↑](#footnote-ref-14)
15. Plaza, L., Ferrer, R. & Vale Pires, C. (2022). Sexism Free Night – Research Report. Sexism Free Night European Project. Dostupno na: www.sexismfreenight.eu [↑](#footnote-ref-15)
16. Ministarstvo unutarnjih poslova (2023). S*tatistički pregled temeljnih sigurnosnih pokazatelja i rezultata rada u 2022. Godini.* Zagreb: Ministarstvo unutarnjih poslova. [↑](#footnote-ref-16)
17. Duch, M., Calafat, A. i Juan, M. (2011). Set of standards to improve the health and safety of recreational nightlife venues [↑](#footnote-ref-17)
18. Duch, M., Calafat, A. i Juan, M. (2011). Set of standards to improve the health and safety of recreational nightlife venues [↑](#footnote-ref-18)
19. Zakon o zdravstvenoj zaštiti (NN 100/2018, 125/2019, 147/2020, 119/2022, 156/2022, 33/2023) [↑](#footnote-ref-19)
20. Zakon o Hrvatskom Crvenom križu (NN 71/2010) [↑](#footnote-ref-20)
21. Hutton, A., Savage, C., Ranse, J., Kub, J. (2015). The use of Haddon’s Matrix to plan for injury and illness prevention at outdoor music festivals. Prehospital and Disaster Medicine. DOI:10.1017/S1049023X15000187 [↑](#footnote-ref-21)
22. Krul, J. Sanou, B., Swarta, E., Girbes, A. (2012). Medical care at mass gatherings. Emergency medical services at large-scale rave events emergencies. Amsterdam: Vrije Universiteit PhD thesis. DOI: http://dx.doi.org/10.1017/S1049023X12000271 [↑](#footnote-ref-22)
23. Arbon, P. (2005). Planning Medical Coverage for Mass Gatherings in Australia. What we currently know. Journal Of Emergency Nursing, 31(4). DOI: 10.1016/j. jen.2005.03.002 [↑](#footnote-ref-23)
24. Pravilnik o uvjetima, organizaciji i načinu obavljanja hitne medicine (NN 71/2016) [↑](#footnote-ref-24)
25. Leclercq, D., Noijen, J., Charlois, T., Allart, M., Akeret, R., Galan, V., Garcia, N., Franquero, O. P., Oscar i Pesesse, Y. (2013). *Safer nightlife labels and charters: good practice standards*. Brussels: Nightlife Empowerment & Well-Being Implementation Project. [↑](#footnote-ref-25)